'Ben raak te erg' – en toe sterf 3 in familiemoord | Netwerk24
Willett seëvier in Dubai, Molinari wen Race to Dubai
Die Engelse gholfspeler Danny Willett het Sondag in Dubai die DB Wêreldtoerkampioenskap gewen nadat die Italianer Francesco Molinari vroeër as Europa se voorste speler (Race to Dubai) gekroon is.
Pieter Malan: Slaan hand aan ploeg vir die oes wat kom
Soos telkens tevore het 'n mens die afgelope week weer sowel die beste as die slegste gesien wat hierdie land kan bied.
Motorwerktuigkundiges hou nie van my nie en die rede is heel eenvoudig. Ek wil nie slegte nuus hoor nie.
2 altvioliste van SA na Nederland
Jeanne-Louise Moolman en Elmarie van der Vyver is die enigste twee Suid-Afrikaners wat aanvaar is om uitvoerings op die 45ste jaarkongres van die Internasionale Altviool-vereniging te gee.
KYK: Mickey Muis is 90!
Die wêreld se bekendste muis vier Sondag sy 90ste verjaarsdag.
Prinses Beatrice het 'n nuwe liefde
Prinses Beatrice het 'n nuwe liefde, Edoardo Mapelli Mozzi, berig die Britse poniekoerant The Sun.
'Ben raak te erg' – en toe sterf 3 in familiemoord
Deur Marietie Louw-Carstens 19 Maart 2017 20:34
Leonara le Roux Dorfling is Saterdagaand glo deur haar vervreemde man in Polokwane doodgeskiet.
'n Man van Polokwane het sy vervreemde vrou en haar broer Saterdagaand koelbloedig in hul huis op 'n hoewe doodgeskiet nadat hy hulle vroeër glo met die dood gedreig het.
Leonara le Roux Dorfling (36) het Saterdag vir haar suster, Lana le Roux wat op Christiana in Noordwes bly, in 'n WhatsApp-boodskap gesê: "Ben raak te erg." Sy het ook geskryf: "Dit voel of ek in die hospitaal gaan beland."
Ure later het Benjamin Dorfling (42), haar vervreemde man van wie sy besig was om te skei, haar doodgeskiet.
Lt.kol. Moatshe Ngoepe, polisiewoordvoerder in Limpopo, sê Dorfling het ook Marthinus le Roux (39), Leonara se broer, in dieselfde huis doodgeskiet.
Volgens Ngoepe was daar glo 'n bakleiery tussen Leonara, Marthinus en Benjamin.
Dorfling het homself daarna doodgeskiet.
Benjamin Dorfling (42) het glo Saterdagaand sy vervreemde vrou en haar broer in Polokwane doodgeskiet voordat hy homself doodgeskiet het.
Die hoewe is naby die Pietersburg Doornkraal-feesterrein net buite die Ladanna-woonbuurt in Polokwane.
"Ons weet nie wat presies gebeur het nie, maar ons vermoed dit was huishoudelike geweld wat tot die skietery gelei het," sê Ngoepe.
Leonara se dogter uit 'n vorige verhouding, Jessica Prinsloo (15), het glo op die treurspel afgekom.
Lana sê Jessica het Saterdag by vriende naby haar ma se huis gaan kuier. "Sy het die aand skote gehoor en na hul huis toe gehardloop. Toe sy daar aankom, het sy gesien hoe Ben homself in die kombuis doodskiet. Sy het daarna op haar ma en oom se lyke in hul slaapkamers afgekom."
Ngoepe sê 'n vuurwapen is langs Benjamin se lyk gekry.
Leonara en Benjamin was sowat sewe jaar getroud, maar het mekaar bykans elf jaar geken.
"Hulle het verskriklik baklei en hy het haar geslaan ook," het 'n hartseer Lana gesê.
Leonara le Roux Dorfling was besig om van haar vervreemde man te skei toe sy in 'n familietragedie doodgeskiet is.
Leonara het onlangs selfs 'n beskermingsbevel teen Benjamin gekry.
"Sy het verlede week oor die telefoon vir my gesê Ben bel haar en Marthinus en dreig om hulle dood te maak."
Lana sê dit is 'n raaisel hoe Benjamin in die huis waar Leonara en Marthinus gebly het, ingekom het.
"Dit voel alles baie onwerklik. Ons familie kan nie glo so iets het gebeur nie. My hart is aan stukke."
Sy sê hulle is bly dat Leonara se seun, Gustav Prinsloo (11), vir die naweek by 'n vriend gekuier het en nie die treurspel aanskou het nie. Hy is 'n leerling aan die Laerskool Piet Hugo.
Marthinus le Roux (39) is glo Saterdagaand in Polokwane deur sy swaer Benjamin Dorfling doodgeskiet.
In Januarie het Leonara by 'n inskrywing op Facebook wat lui " 'n Huis en baie geld kan 'n mens nog by jou ouers erf, maar 'n goeie lewensmaat kom net van die Here af," geskryf: "Dit is baie waar."
Benjamin het hierop geantwoord "Sorry dit kon nie ek wees nie."
Leonara laat haar twee kinders uit 'n vorige verhouding, Jessica en Gustav Prinsloo, agter.
Marthinus laat drie kinders uit verskillende verhoudings, Marcelle (13), Chanté (11) en Dean (1), agter.
Benjamin se seun uit 'n vorige huwelik, Thys (16), is nou wees. Sy ma het jare gelede selfdood gepleeg. Thys is 'n leerling aan die Genl. Piet Joubert-skool vir leerlinge met spesiale behoeftes in Polokwane.
Lana sê hul ouers, Tobie en Minnie le Roux, se harte is gebreek. "Hulle is vanoggend wakker gemaak met 'n oproep om te sê twee van hul kinders is dood," sê sy.